text: Enquestes – La Manyana
  A mesura que s'apropen les convocatòries electorals arriben les enquestes telefòniques. Normalment dic que no i a voltes són les empreses que et diuen amablement adéu-siau si no tens l'edat que volen que tinguis. No fa gaire en vaig contestar una (donava el perfil d'edat), crec que va ser un moment de debilitat i vaig atendre a l'amable enquestadora. Ves per on era sobre la ciutat de Lleida. Això si, no em vaig estalviar la pregunta que solen fer i que no entenc per què la fan "com és sent: només catalana, només espanyola o les dues coses?" quan em pregunten això m'agafen ganes de plegar l'interrogatori. Podrien posar més alternatives? Ciutadana europea, ciutadana del món… o d'enlloc…, però si no contestes una de les taxades et fan fora. Quina mania que tenen amb aquesta pregunta! A un que viu a Extremadura també li pregunten si se sent més extremeny o espanyol? Al final va arribar la gran pregunta de resposta lliure; quins són els problemes de la ciutat? La brutícia! Resulta que soc poc imaginativa, segons l'enquestadora és una de les respostes majoritàries. Intueixo qui paga la enquesta. Crec que els del canvi tranquil, quasi de patxorra, haurien d'espavilar per molt que netegin amb aigua el carrer Major tots els migdies.